Činnosti a poskytnuté služby v roku 2010

Lietadlo s inteligentne pripevnenými krídlami (Smart Fixed-Wing Aircraft) Aerodynamická definícia návrhu laminárneho krídla. Uskutočnila sa fáza realizovateľnosti integrácie motora s otvoreným protibežným rotorom a demonštračnej leteckej testovacej platformy pre otvorený protibežný rotor vrátane numerickej simulácie a obmedzené pozemné testovanie. Fáza prípravy na začatie vypracúvania koncepcie a výroby leteckých testovacích prvkov vysokorýchlostného demonštrátora bola úspešne zvládnutá. Prototyp pozemného demonštrátora laminárneho krídla (horný panel krídla) bol úspešne vyrobený. Zelené regionálne lietadlo (Green Regional Aircraft) V troch oblastiach činnosti – konfigurácia nízkej hmotnosti, konfigurácia nízkeho hluku a plne elektrické lietadlo – sa v roku 2010 dosiahli významné medzníky vrátane predbežnej definície 3D modelu krídla s prirodzeným laminárnym prúdením, štruktúry návrhu plne elektrického lietadla, demonštrácie inteligentného systému monitorovania stavu štruktúry (Structural Health Monitoring – SHM) na úrovni panelu krídla, zlepšenia charakteristík kompozitných materiálov (pozitívny laboratórny test týkajúci sa účinku krupobitia). Tieto oblasti prispievajú k leteckému testu, v rámci ktorého sa v súčasnosti plánuje využiť lietadlo ATR. Zelený vrtuľník (Green Rotorcraft) (len najdôležitejšie činnosti …) Koncepcia aktívneho otáčania z projektu Friendcopter bola preskúmaná a vyhodnotená. Vyvinuli sa metódy potrebné na optimalizáciu návrhu listov rotora, integráciu pohonného systému, prenos senzorických dát, a algoritmy prenosu sily a kontroly. Vypracovala sa definícia modelovania a testovania v aerodynamickom tuneli. V novembri sa začala partnerská činnosť na elektrickom chvostovom rotore, čo pre projekt zeleného vrtuľníka (GRC3) predstavuje dôležitý medzník. Začala sa práca na štúdii dieselového motora a optimalizácie vrtuľníka, ktorý má byť týmto motorom poháňaný. Vypracoval sa harmonogram integrácie leteckého demonštrátora vrtuľníka s prispôsobením špecifikácií vrtuľníka aeronautickému dieselovému motoru a pretvorením ľahkého lietadla poháňaného turbínou. Po preskúmaní súčasných požiadaviek, ktoré sa vzťahujú na leteckú dopravu s využitím uhľovodíkových palív, sa formulovala špecifikácia postupov týkajúcich sa leteckých dráh šetrných k životnému prostrediu a postupov týkajúcich sa nízkej hlučnosti. Významné úsilie sa venovalo zavedeniu simulačnej platformy PHOENIX (Platform Hosting Operational & Environmental Investigations for Rotorcraft). Zelený a udržateľný motor (Sustainable and Green Engines) (medziiným …) Pokročilo vypracúvanie analýzy údajov z testovania otvoreného rotora v aerodynamickom tuneli a prehodnotili sa nástroje na modelovanie hluku tak, aby sa pri nich zohľadnili nové poznatky z testovania skúšobným zariadením. — Preskúmanie výberu koncepcie návrhu výplne medzikružného priestoru. — Preskúmanie materiálu a procesu výroby výplne medzikružného priestoru. — Preskúmanie kompozitného materiálu krytu a procesu jeho výroby. — Preskúmanie koncepcie návrhov počiatočných modulov a úprav motora. — Preskúmanie koncepcie návrhu pôvodného vysokotlakového kompresora. — Preskúmanie koncepcie návrhu pôvodnej vysokorýchlostnej nízkotlakovej turbíny. Vykonalo sa preskúmanie návrhu pre hlavnú štúdiu a štúdiu celého motora. Mnohé technológie postúpili do fázy preskúmania a bol vybraný demonštrátor. Systémy na zelenú prevádzku (Systems for Green operations) Vykonala sa analýza požiadaviek na typy veľkých lietadiel aj lietadiel pre regionálnu dopravu. Ďalší vývoj nástrojov modelovania na posúdenie rôznych návrhov na úrovni lietadiel; ďalšia špecifikácia štruktúry elektrického návrhu. Ďalšie dopracovanie technológií rôznych komponentov, napríklad systémov zabraňujúcich vzniku námrazy, generátorov/konvertorov energie, systému kontroly elektrického prostredia, systémov gondol elektrického motora. Ďalej sa preskúmali sľubné funkcie pre riadenie misií a dráh (Mission and Trajectory management – MTM) a ponechali sa tieto funkcie: — funkcia „ekologický vzlet a stúpanie“, — funkcia „ekologický let (stupňovité stúpanie i plynulé stúpanie)“, — funkcia „ekologické pristávanie“. Ekologický dizajn (Eco-Design) Zavedenie počítačovej platformy modelovania: požiadavky na systém a plán validácie boli vydané v novembri 2010. Nástroj simulácie pre model analýzy elektrickej siete (Electrical Network Analysis Model – ENAM) (SABER) bol vybraný a príslušná špecifikácia/dokumentácia bola vydaná v októbri 2010. Vytvorenie softvérového nástroja konverzie SABER: výzva na predloženie návrhov na projekt SMART bola vyhlásená v septembri 2010. Technologický hodnotiteľ (Technology Evaluator) Analýza výsledkov súvisiacich externých projektov (vrátane Sourdine II, OPTIMAL a ERAT) a príslušných sietí dokonalosti. Rozsah zahŕňal preskúmanie skúseností s používanými modelmi, údajmi a postupmi hodnotenia s cieľom overiť možnosti synergie a spolupráce. Začali sa aj výmeny so spoločným podnikom SESAR, spolu so systémami pre environmentálne operácie a špecializovanými seminármi. V roku 2011 bude možná bližšia spolupráca vďaka memorandu o porozumení podpísanému medzi spoločnými podnikmi Čisté nebo a SESAR.